ГуфIэгъуэ махуэ хъун щхьэкIэ
Дунейпсо Адыгэ Хасэм и хэщIапIэм шыщхьэуIум и 1-м щекIуэкIащ хэкум къэзыгъэзэжахэм я махуэм теухуа зэIущIэ. Абы кърихьэлIат Сирием, Иорданием, Тыркум къикIыжу зи адэжь щIыналъэр псэупIэ зыхуэхъужахэр, Къэбэрдей Адыгэ Хасэм, «Хэку» жылагъуэ зэгухьэныгъэм и къудамэм, Адыгэ жылагъуэ зэгухьэныгъэхэм я ЗэзыгъэуIу советым я лIыкIуэхэр.
Къызэхуэсахэр тепсэлъыхьащ зи хэку къэзыгъэзэжахэм ятеухуауэ ди лъэпкъыр зытегузэвыхь, зэфIэхын хуей Iуэхухэм, абыхэм псори зэкъуэту делэжьын зэрыхуейм.
Дунейпсо Адыгэ Хасэм и тхьэмадэ Сэхъурокъуэ Хэутий зэIущIэр къыщызэIуихым къызэхуэсахэм ягу къигъэкIыжащ шыщхьэуIум и 1-р Хэкум къэзыгъэзэжахэм я махуэу ялъытэныр Косовэ щIыналъэм бэлыхь щыхэхуа адыгэхэр 1998 гъэм АР-м къыщашэжам къызэрыдежьар икIи къыхигъэщащ Адыгейм и япэ президент Джарым Аслъэнрэ ди лъэпкъэгъу щэджащэ Къалмыкъ Юрэрэ фIыщIэрэ щытхъурэ абыкIэ зэрахуэфащэр.
ЗэIущIэм къыщыпсэлъащ ГубэщIыкI Владимир, Джэрыджэ Хьэсэн, хамэ щIыпIэхэм къиIэпхъукIыжахэу Къумыкъу Мамдухь, Абеикъуэ Шухьэиб, IутIыж Мэжид, Бабыгу Эргун, Пэунэж Яшар, нэгъуэщIхэри. Ахэр нэхъыбэу къытеувыIащ иужьрей зэманым адыгэхэр зыгъэпIейтей, Сирием къыщыхъуа зауэм гузэвэгъуэм хидза ди лъэпкъэгъухэм я Iуэху зытетым. Дэтхэнэми жэрдэм къыхилъхьащ ди къуэш-шыпхъухэм защIэгъэкъуэным хуэунэтIауэ лэжьыпхъэхэм ятеухуауэ икIи жаIащ, а Iуэхухэр дызэрыхуейм хуэдэу псынщIэ дыдэу мыкIуатэми, КъБР-м лэжьыгъэфI зэрыщекIуэкIыр.
ЗэIущIэм хэтахэр зэакъылэгъу хъуащ шыщхьэуIум и 1-р гуфIэгъуэ махуэу ялъытэн щхьэкIэ зи хэку къэзыгъэзэжыну зи нэ къикI дэтхэнэми а мурадыр къехъулIэн зэрыхуеймкIэ икIи абы зи гуащIэ хэзылъхьэфыну псори къыхураджащ ерыщу а Iуэхум яужь итыну.
ЩОДЖЭН Iэминат.
